## DOKUMENTI KONSULTATIV

**Për draftin “Për organizimin dhe funksionimin e shërbimit të mjekësisë ligjore në Republikën e Shqipërisë”**

|  |
| --- |
| Ministria e Drejtësisë, në kuadër të procesit të konsultimit të projektligjit **“Për organizimin dhe funksionimin e shërbimit të mjekësisë ligjore në Republikën e Shqipërisë”** mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 19 tetor 2023. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë: Bulevardi “Zogu I-rë”, Tiranë, në adresën e e-mailit të koordinatorit për konsultimin publik [greis.como@drejtesia.gov.al](mailto:greis.como@drejtesia.gov.al), si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Drejtësisë. |

**Kontakti:**

|  |
| --- |
| Greis Çomo, Koordinatore për konsultimin publik në Ministri: [greis.como@drejtesia.gov.al](mailto:greis.como@drejtesia.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 19 tetor 2023. |

**Sfondi i propozimit legjislativ**

|  |
| --- |
| Projektligji ka për qëllim përcaktimin e rregullave për mirëfunksionimin e mjekësisë ligjore në Republikën e Shqipërisë, si dhe unifikimin e procedurave për kryerjen e ekspertimeve në fushën e mjekësisë ligjore, në kuadër të mbështetjes së organeve të drejtësisë, institucioneve publike dhe subjekteve private për zgjidhjen e çështjeve hetimore dhe gjyqësore.  Ky projektligj synon rregullimin dhe përcaktimin e procedurave në kryerjen e ekspertimeve në fushën e mjekësisë ligjore. Ai bashkërendon veprimtarinë e tij me institucione të kujdesit shëndetësor, me qëllim që të parandalojë veprat penale që vënë në rrezik jetën e shëndetin e pacientëve, dhe ndërmerr trajnimin dhe arsimimin e vazhdueshëm profesional të specialistëve të ekspertimit mjeko-ligjor.  Ky projektligj synon në arritjen e disa objektivave si më poshtë:   * Përcaktimi i të drejtave dhe detyrave me ligj në kuadër të përmirësimit të ofrimit të shërbimit në këtë institucion; * Unifikimin e procedurave për kryerjen e ekspertimeve në fushën e mjekësisë ligjore; * Zgjerimi i organikës së këtij institucioni duke shtuar kapacitetet për punonjës të rinj; * Organizimi dhe drejtimi i veprimtarisë së shërbimeve të ekspertimit mjekoligjor në Republikën e Shqipërisë; * Përgatitja dhe kualifikimi i vazhdueshëm shkencor i specialistëve të mjekësisë ligjore; * Rritja e cilësisë së shërbimit të mjekësisë ligjore. |

**Propozimet**

|  |
| --- |
| Projektligji përmban në total 118 nene i ndarë në 145 krerë në të cilat përcaktohen parimet e përgjithshme, shërbimi i mjekësisë ligjore, emërimi i ekspertëve dhe statusi i tyre, organizimi dhe funksionimi i Institutit të Mjekësisë Ligjore, të drejtat dhe detyrat e ekspetëve, të drejtat financiare të tyre dhe marrëdhënia e punës, rregullat e sjelljes, etikës si dhe masat disiplinore, rregullat e ekspertimeve dhe llojet e ekspertimeve që ofron shërbimi i mjekësisë ligjore, rregulla mbi administrimin e laboratorëve dhe morgjeve, si dhe praktikat profesionale e mësimore. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se problematikat e hasura në praktikë mbi organizimin e Institutit të Mjekësisë Ligjore dhe kapacitetet në nivel qëndror dhe vendor zgjidhen nëpërmjet këtij projektligji? * A mendoni se ri-rregullimi i statusit të ekspertëve mjeko ligjorë do të garantojë rritjen e profesionalizimit në realizimin e ekspertimeve që vijnë në ndihmë të dhënies së drejtësisë? * A mendoni se rregullimi i detajuar mbi rregullat e ekspertimeve dhe llogaridhënia e ekspertëve nëpërmjet vlerësimit profesional rrit transparencën në ushtrimin e veprimtarisë së ekspertëve? * A mendoni se përmirësimi i trajtimit financiar të ekspertëve mundëson plotësimin e kapaciteteve njerëzore me qëllim përmbushjen e detyrave nga ekspertët në kohë dhe me cilësi? * A mendoni se ka elementë të tjerë që duhet të përfshihen në këtë projektligj? |